পরিচালক পটল সাহেবের মেজাজ আজ অত্যন্ত খারাপ। নায়ক শামির খান শিডিউল দেওয়া শর্তেও উপস্থিত হন নাই। ছাগলটা নাকি শিল্প সমিতির নির্বাচনের নমিনেশন জমা দিতে গেছে। ব্যাটা নিজেই শিডিউল ফাঁকি দিয়ে বেড়ায়। সে কেমন করে শিল্প সমিতির  চেয়ারম্যান হতে চায় এইটাই পটল সাহেবের মাথায় আসছে না! তাই তিনি রাগ চেক দিতে না পেরে বর্তমানে পুকুরের পানিতে জল চিকিৎসা নিচ্ছেন।।  তিনি মনে করেন, জল চিকিৎসা হল রাগ কমানোর একমাত্র উত্তম পন্থা।  পটল সাহেব প্রায় আধা ঘণ্টা যাবৎ পুকুরের পানিতে জল চিকিৎসা নিচ্ছেন। তার চ্যালা বদু গভীর মনোযোগ দিয়ে গামছা হাতে বস এর জল চিকিৎসা দেখছিল। তার চোখে মুখে কথা বলার প্রবল ইচ্ছা জাগ্রত। কিন্তু ভয়ে বলতে পারছেনা। কারণ বস এর নিষেধ আছে। তিনি বলেছেন জল চিকিৎসার সময় নো কথা।  অনেকক্ষণ জল চিকিৎসার পর পটল সাহেবের মন কিছুটা  শান্ত হল। তিনি পানির মধ্যে থেকেই বদুকে বললেন,বদু মণ মনে হয় ভাল হবার পথে। একটা কাজ কর, সুন্দর দেইখা একটা গান ধর। আবেগ দিয়া গাইবি । গানের মূল বিষয় হইল আবেগ।  বদু পটল সাহেবের কথা শোনা মাত্র এক লাফ দিয়ে পানিতে নেমে এলো।  = পানিতে নামলি ক্যান ! পটল সাহেব অবাক হয়ে বললেন।  - ভচ, গান গাওয়ার আগে আপ্নারে একটা ছালাম করবার চাই। বদু আনন্দিত গলায় বলল।  বদু আর কোন কথা বলার সুযোগ না দিয়ে দুই কানে আঙ্গুল দিয়ে পানিতে ডুব দিল। পটল সাহেব পায়ে হাতের স্পর্শ পেলেন। চ্যালার অতি ভক্তি গুরু অত্যধিক পছন্দ  করেন। তিনি তার চির পরিচিত ট্যারা চোখা হাসি দিয়ে মনে মনে ভাবলেন, তোরে আমি দুইডা কারণে পছন্দ করি। এক তুই খুব ভালো গান পারিস । আর দুই হল তোর এই ভক্তি। আমি পরাণ থেইকা দোয়া করি তুই ভবিষ্যতে বড় পরিচালক হবি।  -নে, এইবার দরদ দিয়্যা গান ধর। বদু ডুব দেয়া থেকে উঠতেই বললেন তিনি। বদু কানে থাবড়া দিতে দিতে বলল,  = ভচ, একটা সমিস্যা হইছে। আপ্নারে সালাম করার সময় কান থেকে হাত সরায়া নিছিলাম। কানে পানি ঢুকছে। তয় এইটা কোন ব্যাফার না।  বদু অতি দরদ দিয়ে গান ধরল-  আমারে দিয়া ফাঁকি ওরে  শোনা চান,  কোন দেশেতে রইলা তুমি, আমার জানের জান...  পটল সাহেব বদুর গান শেষ করতে দিলেন না। তার আগেই তিনি বদুর গালে একটা রাম থাপ্পড় দিলেন। গানটা শুনে পটল সাহেবের নতুন ছবির (প্রেম না দিলে থাপ্পড় খাবি) হিরো শামির খান এর কথা মনে পড়ে গেল।  এই ছাগলটাও পটল সাহেবকে আজ ফাঁকি দিয়েছে। মহা ফাঁকি। কিয়ামতে মাফ না পাওয়া ফাঁকি। থাপ্পড় খেয়ে বদু দাঁত বের করে হাসতে লাগল। পটল সাহেবের চোখে ভয় দেখা দিল। গাধাটার কাজ কর্ম তিনি বুঝতে পারতেছে না। যে থাপ্পড় খেয়েছে তাতে মাথার ব্রেন নরে যাবার কথা।  পটল সাহেব ভয়ে ভয়ে জিজ্ঞেস করলেন-  -বদু হাসস ক্যান?  = কি আচানক কান্ড। আপনের থাপ্পড় খেয়ে আমার কানের পানি বাইর হয়া গেছে। বদু আবার দাঁত বের করে বলল।  এইবার পটল সাহেবের মেজাজ খারাপ হয়ে গেল। তিনি গানের প্রসঙ্গে ফিরে এলেন।  -এইটা কোন গান হইল? লিখছে কোন হালায়?